CELEX ID: 32012R0109
Publication Date: 2012-02-09

Document Text:
KOMISJONI MÄÄRUS (EL) nr 109/2012,
9. veebruar 2012,
millega muudetakse Euroopa Parlamendi ja nõukogu määruse (EÜ) nr 1907/2006 (mis käsitleb kemikaalide registreerimist, hindamist, autoriseerimist ja piiramist (REACH)) XVII lisa (kantserogeensed, mutageensed ja reproduktiivtoksilised ained)
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 18. detsembri 2006. aasta määrust (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ja millega asutatakse Euroopa Kemikaaliamet ning muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93, komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ, (1) eriti selle artikli 68 lõiget 2,
ning arvestades järgmist:
(1)
Määruse (EÜ) nr 1907/2006 XVII lisa kannetes 28-30 on sätestatud keeld müüa elanikkonnale aineid, mis on klassifitseeritud 1A või 1B kategooria kantserogeenseteks, mutageenseteks või reproduktiivtoksilisteks aineteks, samuti segusid, milles osutatud ainete sisaldus on suurem kindlaksmääratud kontsentratsiooni piirväärtusest. Asjaomased ained on loetletud XVII lisa 1.-6. liites.
(2)
Euroopa Parlamendi ja nõukogu 16. detsembri 2008. aasta määrust (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006, (2) muudeti komisjoni 5. septembri 2009. aasta määrusega (EÜ) nr 790/2009, (3) et lisada rida aineid, mis on hiljuti klassifitseeritud kantserogeenseks, mutageenseks või reproduktiivtoksiliseks. Määruse (EÜ) nr 1907/2006 XVII lisa 1.-6. liidet tuleks muuta, et viia need vastavusse kantserogeenseid, mutageenseid ja reproduktiivtoksilisi aineid käsitlevate kannetega määruses (EÜ) nr 790/2009.
(3)
Määruse (EÜ) nr 1907/2006 artikli 68 lõike 2 kohaselt võib teha ettepaneku 1A või 1B kategooria kantserogeenseks, mutageenseks või reproduktiivtoksiliseks aineks klassifitseeritud aine või sellist ainet sisaldava segu või toote tarbijakasutuse piiramiseks.
(4)
On leitud, et teatavad booriühendid on reproduktiivtoksilised, ja need on määruse (EÜ) nr 790/2009 kohaselt klassifitseeritud reproduktiivtoksiliseks (ohuklass- ja kategooria Repr. 1B, ohulause H360FD). Komisjon uuris, milliseid boraate kasutatakse elanikkonnale müüdavates segudes, ja nimetatud turu-uuring (4) näitas, et naatriumperboraadi tetra- ja monohüdraate kasutatakse majapidamises kasutatavates puhastusvahendites kontsentratsioonis, mis ületab määruses (EÜ) nr 790/2009 täpsustatud konkreetset kontsentratsiooni piirnormi.
(5)
29. aprillil 2010 esitas Euroopa Kemikaaliagentuuri (ECHA) riskihindamise komitee arvamuse boori sisaldavate ühendite kasutamise kohta fotograafiarakendustes (5). Oma arvamuses märkis komitee, et võib leiduda teisi allikaid, mis annavad oma panuse üldisesse kokkupuutesse booriga, ning et neid lisaallikaid tuleks booriühendite ohuhinnangu koostamisel arvesse võtta. Varasemates ohuhinnangutes on jäetud mitmed booriallikad, millega tarbijad kokku puutuvad, arvesse võtmata, nüüd aga on tekkinud mure selliste allikate osakaalu pärast üldises kokkupuutes.
(6)
Naatriumperboraadi tetra- ja monohüdraati kasutatakse peamiselt valgendajatena pesupesemisvahendites ja nõudepesumasinates kasutatavates puhastusvahendites. Referentliikmesriik, kes vastutas naatriumperboraadi riskihindamise eest vastavalt nõukogu 23. märtsi 1993. aasta määrusele (EMÜ) nr 793/93 (olemasolevate ainete ohtlikkuse hindamise ja kontrolli kohta), (6) esitas vastavalt määruse (EÜ) nr 1907/2006 artiklile 136 Euroopa Kemikaaliametile nimetatud määruse XV lisa kohase toimiku. Selles 2007. aastal avaldatud ohuhinnangus järeldati, et naatriumperboraadi kasutamine pesupesemisvahendites ja majapidamises kasutatavates puhastusvahendites, kui need on ainsad booriga kokkupuutumise allikad, ei kujuta endast vastuvõetamatut ohtu elanikkonnale. Kuna elanikkonna booriga kokkupuutumise allikaid on palju, nagu selgitatud riskihindamise komitee 2010. aasta arvamuses, ning kuna boor on reproduktiivtoksiline, oleks hea vähendada elanikkonna kokkupuudet booriga. Kuna majapidamises kasutatavate puhastusvahendite kaudu booriga kokkupuutuvate tarbijate hulk on suur ning perboraatidele on olemas alternatiivid, on asjakohane piirata perboraatide kasutamist tarbekeemias. Selleks et teatavad tootjad saaksid selliseid tooteid kohandada ja vastavalt vajadusele asendada boori sisaldavad ühendid alternatiividega, tuleks ette näha ajaliselt piiratud erand.
(7)
Käesoleva määrusega ettenähtud meetmed on kooskõlas määruse (EÜ) nr 1907/2006 artikli 133 kohaselt asutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1907/2006 XVII lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolevat määrust kohaldatakse alates 1. juunist 2012.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 9. veebruar 2012

EuroVoc Classification:
Level 1: 100149
100147
100160
100155
Level 2: 100244
100270
100215
100195
100196
Level 3: 138
13
2479
2090
1882
All Concepts: 192
3135
3730
4036
4084
5451
7135